રાજય મંત્રી મંડળની બેઠકમાં લેવાયેલ મહત્‍વનો નિર્ણય બનાસકાંઠા અને પાટણ જિલ્‍લામાં થયેલ અતિવૃષ્‍ટિથી ભારે નુકશાન પામેલ ૧૫ ગામોના પુનઃવસન અને પુનઃવસવાટ માટે સૈધ્‍ધાંતિક મંજુરી અપાઇઃ નાયબ મુખ્‍યમંત્રી નીતિનભાઇ પટેલ *************• મુખ્‍યમંત્રીશ્રીના અધ્‍યક્ષ સ્‍થાને રાજય કક્ષાની સમિતિ તથા બનાસકાંઠા જિલ્‍લા માટે આરોગ્‍ય મંત્રીશ્રી અને પાટણ જિલ્‍લા માટે શ્રમ મંત્રીશ્રીના અધ્‍યક્ષે જિલ્‍લા કક્ષાની સમિતિની રચના • જિલ્‍લા કક્ષાની સમિતિ ગ્રામ્‍ય સ્‍તરે ગામ લોકોના અભિપ્રાય લઇ રાજય કક્ષાની સમિતિને અહેવાલ આપશે. *************નાયબ મુખ્‍યમંત્રીશ્રી નીતિનભાઇ પટેલે જણાવ્‍યુ છે કે, તાજેતરમાં બનાસકાંઠા અને પાટણ જિલ્‍લામાં થયેલ ભારે વરસાદને કારણે અતિવૃષ્‍ટિની પરિસ્‍થિતિ સર્જાઇ હતી. તે દરમ્‍યાન અનેક ગામોમાં પુરની પરિસ્‍થિતિનું નિર્માણ થયુ હતુ. વર્ષ ૨૦૧૫ માં પુર આવવાને કારણે જે ગામોમાં વધુ પાણી ભરાયા હતા અને આ વર્ષે પણ જે ગામોમાં પુર આવ્‍યુ છે તેવા ૧૫ થી વધુ ગામોના અન્‍ય સ્‍થળે પુનઃવસન અને પુનઃવસવાટ માટે સૈધ્‍ધાંતિક મંજુરી રાજય સરકારે આપી છે. નાયબ મુખ્‍યમંત્રીશ્રીએ ઉમેર્યુ હતુ કે, આજે રાજય મંત્રી મંડળની બેઠક મુખ્‍યમંત્રીશ્રી વિજયભાઇ રૂપાણીના અધ્‍યક્ષ સ્‍થાને મળી હતી. જેમાં આ બંને જિલ્‍લાઓમાં થયેલ કામગીરીની સમીક્ષા બાદ આ મહત્‍વનો નિર્ણય કરાયો હતો. આ માટે બે સમિતિઓની પણ રચના કરવામાં આવી છે. મુખ્‍યમંત્રીશ્રી વિજયભાઇ રૂપાણીના અધ્‍યક્ષ સ્‍થાને રાજય કક્ષાની સમિતિની રચાઇ છે. જેમાં નાયબ મુખ્‍યમંત્રીશ્રી, મહેસુલ મંત્રીશ્રી ભૂપેન્‍દ્રસિંહ ચૂડાસમા, મુખ્‍ય સચિવશ્રી સહિત સંબંધિત વિભાગના સચિવશ્રીઓ સભ્‍ય તરીકે રહેશે. એ જ રીતે બનાસકાંઠા જિલ્‍લા માટે આરોગ્‍ય રાજય મંત્રીશ્રી શંકરભાઇ ચૌધરીના અધ્‍યક્ષ સ્‍થાને અને પાટણ જિલ્‍લા માટે શ્રમ રોજગાર મંત્રીશ્રી દિલીપભાઇ ઠાકોરના અધ્‍યક્ષ સ્‍થાને જિલ્‍લા કક્ષાની સમિતિની રચના કરવામાં આવી છે. જેમાં જિલ્‍લા કક્ષાના અધિકારીઓ સભ્‍ય તરીકે અને સંબંધિત જિલ્‍લા કલેકટરશ્રી સમિતિના કન્‍વીનર તરીકે રહેશે. જિલ્‍લા કક્ષાની આ સમિતિ આ ગામોમાં જઇને ગ્રામ સભા દ્વારા ગામના વિવિધ અગ્રણીઓ તથા રહેવાસીઓનો સંપર્ક કરી ગામના સ્‍થળાંતર માટે ગામજનોનો અભિપ્રાય મેળવશે. ગામ જનોની સંમતિ બાદ ગામ અન્‍ય જગ્‍યાએ વસાવવા માટે સરકારી જમીનનોની પસંદગી પણ ગ્રામ જનો દ્વારા જ કરવામાં આવશે ત્‍યારબાદ રાજય કક્ષાની સમિતિ યોગ્‍ય નિર્ણય કરશે. આ ગામોના પુનઃવસન માટે કેન્‍દ્ર સરકાર, રાજય સરકાર, અન્‍ય સ્‍વૈચ્‍છિક સંસ્‍થાઓ તથા ઉદ્યોગ ગૃહોનો સહયોગ લઇને કચ્‍છમાં થયેલ કામગીરીના મોડલ મુજબ આ કામગીરી હાથ ધરાશે. જો જે ગામો આવી રીતે સ્‍થળાંતર થશે તો ભવિષ્‍યમાં પુરના કારણે પડતી તકલીફોમાંથી તેમને રાહત મળશે. તેમ તેમણે ઉમેર્યુ હતુ. ************